Da den såkaldte antikopieringslov ACTA med et stort flertal blev forkastet i Europaparlamentet i dag, stemte én dansker for.

Den tidligere konservative økonomiminister Bendt Bendtsen stemte som eneste dansker for den meget omstridte aftale.

Det fremgår af parlamentets stemmelister, de såkaldt roll calls.

ACTA skulle fungere som et værn mod ophavsretskrænkelser, men er af en lang række ngo'er, såvel som et bredt spektrum af politikere blevet kritiseret for at krænke ytringsfriheden.

Med EU-parlamentets forkastelse af ACTA - 478 stemmer imod og 39 for - kan hverken EU eller de enkelte medlemslande tiltræde aftalen.

I Europaparlamentet er Bendt Bendtsen tilknyttet gruppen af kristelige demokrater (EPP), som stod for langt de fleste (33) ja-stemmer, da parlamentet i Strasbourg i dag stemte om ACTA.